
										PRIJEDLOG

VLADA REPUBLIKE HRVATSKE                         	
							
		
Na temelju članka 120. stavka 4., a u vezi s člankom 121. stavkom 1. Zakona o proračunu („Narodne novine“, broj 144/21) i na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), Vlada Republike Hrvatske je na sjednici održanoj ________________ 2026. godine donijela


O D L U K U

o davanju suglasnosti Gradu Karlovcu za zaduženje kod
Hrvatske banke za obnovu i razvitak


I.

	Daje se suglasnost Gradu Karlovcu za zaduženje kod Hrvatske banke za obnovu i razvitak u iznosu 6.252.347,00 eura, s rokom otplate kredita od deset godina bez počeka, u jednakim tromjesečnim ratama, uz fiksnu godišnju kamatnu stopu od 3,33% i jednokratnu naknadu za obradu zahtjeva u visini od 0,20% od iznosa odobrenog kredita.

	Sredstva će se koristiti za financiranje kapitalnih projekata: Oprema, uređaji i ostala ulaganja u imovinu JVP, Karlovac II Donja Švarča, Karlovac II Zvijezda, Nogostup Hrnetić, Izgradnja dječjeg vrtića Luščić, Dječji vrtić Hrnetić, Upravljanje objektima javne namjene, Opremanje osnovne škole Dragojla Jarnević i Nabava nefinancijske imovine sukladno Odluci Gradskog vijeća Grada Karlovca o dugoročnom kreditnom zaduženju Grada Karlovca KLASA: 024-03/26-02/06, URBROJ: 2133-1-01/01-26-6 od 2. lipnja 2026. 


II.

Radi ostvarenja zaduženja iz točke I. ove Odluke, zadužuje se Grad Karlovac da izradi planove proračunske potrošnje za godine u kojima treba planirati sredstva za otplatu kredita.


III.

            Ova Odluka stupa na snagu danom donošenja. 
	
KLASA:
URBROJ:  

Zagreb,							   				
PREDSJEDNIK

mr. sc. Andrej Plenković






OBRAZLOŽENJE


Grad Karlovac podnio je Ministarstvu financija zahtjev KLASA: 403-02/26-01/01, URBROJ: 2133-1-04/03-26-2 od 18. lipnja 2026. i nadopunu zahtjeva URBROJ: 2133-1-04/03-26-4 od 20. kolovoza 2026. za dobivanje suglasnosti Vlade Republike Hrvatske za zaduženje kod Hrvatske banke za obnovu i razvitak u iznosu 6.252.347,00 eura, s rokom otplate kredita od deset godina bez počeka, u jednakim tromjesečnim ratama, uz fiksnu godišnju kamatnu stopu od 3,33% i jednokratnu naknadu za obradu zahtjeva u visini od 0,20% od iznosa odobrenog kredita.

Sredstva će se koristiti za financiranje kapitalnih projekata: Oprema, uređaji i ostala ulaganja u imovinu JVP, Karlovac II Donja Švarča, Karlovac II Zvijezda, Nogostup Hrnetić, Izgradnja dječjeg vrtića Luščić, Dječji vrtić Hrnetić, Upravljanje objektima javne namjene, Opremanje osnovne škole Dragojla Jarnević i Nabava nefinancijske imovine sukladno Odluci Gradskog vijeća Grada Karlovca o dugoročnom kreditnom zaduženju Grada Karlovca KLASA: 024-03/26-02/06, URBROJ: 2133-1-01/01-26-6 od 2. lipnja 2026.

Na temelju članaka 120. i 121. Zakona o proračunu (Narodne novine, br. 144/21), grad, općina i županija se mogu zadužiti za investiciju koja se financira iz njegova proračuna, ali godišnje obveze mogu iznositi najviše 20% ostvarenih prihoda u godini koja prethodi godini u kojoj se zadužuje, umanjenih za prihode iz članka 121. stavka 4. Zakona o proračunu. 

Ostvareni proračunski prihodi Grada Karlovca u 2025. godini, umanjeni za prihode iz članka 121. stavka 4. Zakona o proračunu, iznosili su 46.163.019,15 eura. Udio godišnjeg obroka (anuiteta) traženog kredita u ostvarenim prihodima iznosi 1,61%, a ako se tomu pribroje godišnji anuiteti kredita iz prethodnog razdoblja te dospjele obveze, tada je ukupna obveza Grada 12,58%. 

S obzirom na izneseno, Ministarstvo financija predlaže da Vlada Republike Hrvatske donese odluku o davanju suglasnosti za zaduženje Grada Karlovca.

